ສປຊ ຕິດຕາມເບິ່ງ ການປ່ອຍນັກໂທດການເມືອງ ໃນມຽນມາ
ຜູ້ນຳ ສປຊ ກ່າວວ່າ ທ່ານໄດ້ຕິດຕາມ ຢ່າງໃກ້ຊິດ ເບິ່ງການປ່ອຍ ພວກນັກໂທດການເມືອງ ໃນມຽນມາ
ເລຂາທິການໃຫຍ່ຂອງອົງການສະຫະປະຊາຊາດ ທ່ານ Ban Ki-moon ກ່າວວ່າ ທ່ານ ພວມຕິດຕາມຢ່າງໃກ້ຊິດ ເບິ່ງການປ່ອຍພວກນັກໂທດການເມືອງຂອງລັດຖະບານມຽນມາ ອັນເປັນພາກສ່ວນນຶ່ງຂອງການໃຫ້ອະໄພຍະໂທດຂອງປະທານາທິບໍດີ Thein Sein ນັ້ນ ໃນຖະແຫຼງການສະບັບນຶ່ງທີ່ນຳອອກເຜີຍແຜ່ໃນວັນພະຫັດວານນີ້ທ່ານ Ban ເວົ້າວ່າທ່ານ ຂໍຊົມເຊີຍໃນການປ່ອຍບຸກຄົນສຳຄັນຈຳນວນນຶ່ງ ແຕ່ແນວໃດກໍຕາມທ່ານໄດ້ສະແດງຄວາມ ຫວັງອອກມາວ່າ ລັດຖະບານມຽນມາຈະເປັນຜູ້ຄໍ້າປະກັນ ກ່ຽວກັບການປ່ອຍພວກນັກໂທດ ການເມືອງທັງໝົດໂດຍໄວ ເພື່ອໃຫ້ເປັນການສອດຄ່ອງກັບຄວາມໝາຍໝັ້ນຕັ້ງໃຈຂອງມຽນ ມາທີ່ຈະປົກປ້ອງສິດທິພື້ນຖານແລະການປົກຄອງດ້ວຍຕົວບົດກົດໝາຍ ຖະແຫຼງການຂອງທ່ານ Ban ມີຂຶ້ນຫຼັງຈາກມີລາຍງານໃນມື້ວັນພຸດຜ່ານມານີ້ວ່າເຈົ້າໜ້າທີ່ ມຽນມາໄດ້ປ່ອຍພວກນັກໂທດການເມືອງ ປະມານ 200 ຄົນ ຮວມຢູ່ໃນບັນດາພວກນັກ ໂທດຫຼາຍກວ່າ 6,000 ຄົນ ທີ່ໄດ້ຖືກປ່ອຍໃນອັນທີ່ລັດຖະບານມຽນມາເອີ້ນວ່າ ເພື່ອເຫັນ ແກ່ຄວາມເປັນມະນຸດສະທຳນັ້ນ ນອກນັ້ນຜູ້ນຳຂອງອົງການສະຫະປະຊາຊາດຍັງໄດ້ຮັບຮູ້ກ່ຽວກັບການເຈລະຈາຫາລືທີ່ພວມ ດຳເນີນຢູ່ລະຫວ່າງລັດຖະບານມຽນມາ ແລະຜູ້ນຳພັກຝ່າຍຄ້ານທ່ານນາງອອງຊານຊູຈີແລະ ການເຈລະຈາລະຫວ່າງພວກເຈົ້າໜ້າທີ່ແລະພວກຊົນກຸ່ມນ້ອຍຕ່າງໆ ທ່ານ Ban ໄດ້ຮຽກຮ້ອງໃຫ້ທຸກພັກຝ່າຍໃນມຽນມາດຳເນີນຄວາມພະຍາຍາມເພີ່ມຂຶ້ນເປັນ ສອງເທົ່າເພື່ອເສີມຂະຫຍາຍຄວາມເປັນເອກກະພາບແຫ່ງຊາດ ກຳນົດເສັ້ນທາງປະຕິຮູບສຳ ລັບປະເທດ ແລະແກ້ໄຂບັນຫາທ້າທາຍທີ່ກຳລັງປະເຊີນໜ້າຢູ່ ນອກນັ້ນແລ້ວ ສະຫະລັດກໍໄດ້ສະແດງຄວາມຊົມເຊີຍຕໍ່ການປ່ອຍພວກນັກໂທດການເມືອງ ຂອງມຽນມາ ແຕ່ໃນຂະນະດຽວກັນ ກໍຮຽກຮ້ອງໃຫ້ພວກຜູ້ນຳຂອງປະເທດດັ່ງກ່າວ ປ່ອຍ ພວກທີ່ຍັງ ຖືກຄຸມຂັງຢູ່ໂດຍທັງໝົດ ບັນດາກຸ່ມປົກປ້ອງສິດທິມະນຸດນາໆຊາດກະປະມານ ວ່າ ມີພວກນັກໂທດການເມືອງຫຼາຍກວ່າ 2,000 ຄົນຍັງຖືກຄຸມຂັງຢູ່ໃນເວລານີ້